J e g y z ő k ö n y v

**Készült:** a Bezenye Községi Önkormányzat Képviselő-testületének 2023. augusztus 15. napján 17:00 órakor a bezenyei önkormányzat tanácstermében megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 17:03 órakor megnyitja. Megállapítja, hogy az ülés határozatképes, mivel a 7 megválasztott képviselőből 5 képviselő jelen van. Sándor Vincéné és Antonovich Gáspár egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Nusser Györgyné és Kammerhofer Lívia képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és kérdezi, hogy van-e észrevétele valakinek.

Mivel kérdés, észrevétel nem érkezett, a polgármester az ülés napirendi pontjainak elfogadását szavazásra bocsátja.

A képviselő-testület *egyhangúlag, 5 igen szavazattal* az alábbi határozatot hozza:

**136/2023. (VIII. 15.) határozat**

Bezenye Községi Önkormányzat képviselő-testülete a 2023. augusztus 15-i ülésén az alábbi napirendi pontot tárgyalja:

1. Tájékoztatás az előző testületi ülés óta hozott intézkedésekről, eredményekről
2. Beszámoló a Bezenye SE I. félévi elszámolásáról
3. Bursa Hungarica Ösztöndíjpályázathoz csatlakozás
4. Szociális tüzelő rendelet
5. Integrált Települési Vízgazdálkodási Terv (ITVT)
6. Gördülő fejlesztési terv 2024-2038
7. Települési főépítész beszámolójának megtárgyalása
8. Rendezési terv módosítás (2022.08.31.) elkészítésének ismételt pályáztatása
9. Polgárőr Egyesület Magyar Falu Program pályázata

Felelős: Márkus Erika polgármester

Határidő: azonnal

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy Az általános pénzügyi helyzet ismertetése a heti rendszerességgel megtörténik, a betétlekötés folyamatos. AVédőnők átszervezésével kapcsolatos megállapodás aláírásra került a PMOK által. A megrendelt ITVT elkészült az Élhető települések TOP-os pályázathoz. Az első mérföldkőhöz szükséges dokumentáció összeállítása zajlik. Az első mérföldkő elérését követően indulhat a közbeszerzési eljárás. Műszaki ellenőr és közbeszerzési szakértő kiválasztása lesz szükséges. A reziliencia vizsgálat megrendelése megtörtént. A Bezenyei Művelődési Ház LEADER pályázatos felújítási munkálatai a héten megkezdődnek, az érintett helyiségek kipakolását a hivatal dolgozói a diákmunkásokkal elvégezték. Az önkormányzati gyermektábor és a falunapi rendezvény rendben, színes programokkal lezajlott. A Papréti Kultúrház műszaki átadása 07.12-én megtörtént, az átadó ünnepsége augusztus 19-én lesz, melyre mindenkit tisztelettel meghív. Az önkormányzat jelentkezett a Virágos Magyarország versenyre a Templom melletti gesztenyéssel, valamint a templomtéren lévő virágoskerttel. Jelenleg zsűrizés alatt áll. A Bezenyei Római Katolikus Egyházközség kérelemmel fordult az önkormányzathoz, melynek másolatát az ülés elején kiosztották. Kéri a képviselő-testületet, hogy a következő testületi ülésre (09.16.) gondolja át, hogy milyen összegben tudja az önkormányzat anyagi támogatását adni a templom ablakainak felújításához. A projekt teljes összege 10.000.000,-Ft.

Kammerhofer Lívia képviselő szót kér, és elmondja, hogy a humán bizottsági ülést követően már egyeztettek a képviselők, és szeretnének most dönteni a támogatásról. Ez egy fontos kérdés, és a felújítás mindenki örömére szolgálna, és évtizedekre szól.

Nusser Györgyné képviselő elmondja, hogy az időtálló ólomüveg több tízmilliós kiadás lenne. Azonban legalább a templomtérre néző 3 ablakot meg kellene úgy oldani, hogy legalább nézzen úgy ki, mintha ólomüveg lenne. Utána néztek, és lehet kapni ólomüveg hatású fóliát, 120-150 ezer forintos négyzetméter áron. Szeretné, ha most döntene a képviselő-testület. Javasolja, hogy az önkormányzat finanszírozza meg ennek a 3 ablaknak a cseréjét, mely az ólomüveg hatású fóliával, 9 négyzetméterre számolva, nagyjából 1.500.000,- forintba kerülne. Javasolja, hogy kerüljön feltüntetésre, hogy az önkormányzat ajánlotta fel 2023. évben.

A polgármester támogatja a pénzügyi bizottság elnökének javaslatát.

Kammerhofer Lívia a folyamat felgyorsításaként hozzáfűzi, hogy a pénzügyi bizottság elnöke bizonyosan utána járt, hogy az önkormányzat ki tudja fizetni, úgyhogy ő is támogatja a javaslatot.

Hiltser Mátyás alpolgármester hozzáfűzi, hogy ő szintén támogatja. Ismeri ezt a típusú fóliát. Valóban jól mutat, és időtálló.

A polgármester szavazásra teszi fel az elhangzott javaslatot.

A képviselő-testület *4 igen és 1 nem szavazattal* az alábbi határozatot hozza:

**137/2023. (VIII. 15.) határozat**

1. Bezenye Községi Önkormányzat Képviselő-testülete úgy döntött, hogy a Bezenyei Római Katolikus Egyházközség kérelmére a templom ablakcseréjéhez hozzájárul 1.500.000,- Ft összegben azzal, hogy az utcafronti részen ólomüveg hatású fólia felhelyezését kéri az alábbi felirattal:

„Támogatta Bezenye Községi Önkormányzat 2023.”

1. Bezenye Községi Önkormányzat Képviselő-testülete felhatalmazza a polgármestert a támogatási szerződés megkötésére.
2. Bezenye Községi Önkormányzat Képviselő-testülete az 1.500.000,- Ft támogatási összeget az önkormányzat 2023. évi költségvetésének általános tartaléka terhére biztosítja

Felelős: Márkus Erika polgármester

Határidő: 2023. szeptember 15.

A polgármester folytatja beszámolóját azzal, hogy a települési főépítész elkészítette a településrendezési terv folyamatát ismertető anyagot, melyet a 06.29-i ülésen ismertetett, és a mai ülésen, a 7. napirendi pontban részletesen meg kívánja tárgyalni. A műszaki ügyeket intéző kolléga tartós betegsége okán szükséges megoldást találni az önkormányzati műszaki ügyek segítésére, menedzselésére, a feladatok végrehajtására. Mivel erre nincs tervezet az önkormányzat költségvetésében, az általános tartalék terhére biztosítható fedezet egy ügyintéző javadalmazására, havi bruttó 100 ezer forint plusz járulékai összegben.

Nusser Györgyné, a pénzügyi bizottság elnöke javasolja, hogy határozatban legyen rögzítve a munkaidőkeret is, amely előzetes megbeszélés alapján heti 4 óra hivatali jelenlétet és home office lehetőséget tartalmazna.

A polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**138/2023. (VIII. 15.) határozat**

1. Bezenye Községi Önkormányzat Képviselő-testülete felkéri a polgármestert, hogy keressen megoldást az önkormányzati műszaki ügyek menedzselésére és végrehajtására az műszaki ügyekkel foglalkozó munkatárs tartós betegsége okán.
2. Bezenye Községi Önkormányzat Képviselő-testülete az önkormányzat 2023. évi költségvetésének általános tartaléka terhére havi bruttó egyszázezer forint plusz járulékai összeget az 1. pontban leírt célra biztosít.
3. A megbízás heti 4 óra hivatali munkavégzés és home office biztosítása keretében történhet, előre egyeztetett munkaidőkeretben.

Felelős: Márkus Erika polgármester

Határidő: 2023. szeptember 15.

A beszámolót folytatva a polgármester elmondja, hogy a Törvényesség Felügyelet megküldte a GY/04/708-4/2023. számon kibocsátott ügyiratot, melyben értesítenek a törvényességi felügyeleti eljárás lezárásáról. A Kormányhivatal megvizsgálta a Képviselő-testület 2023. június 29. napján tartott üléséről készült jegyzőkönyvét és a 127/2023. (VI. 29.) határozatot, és megállapította, hogy a Képviselő-testület a törvényességi felhívásban foglaltaknak eleget tett.

A polgármester kérdezi, hogy van-e kérdés, észrevétel. Mivel nem érkezett kérdés, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozta:

**139/2023. (VIII. 15.) határozat**

Bezenye Községi Önkormányzat Képviselő-testülete a törvényességi felügyeleti eljárás lezárásáról szóló GY/04/708-4/2023. iktatószámú értesítésről szóló tájékoztatót elfogadja és tudomásul veszi.

Felelős: Márkus Erika polgármester

Határidő: azonnal

Egy jó hírről tájékoztatja a végén a polgármester a képviselő-testületet. Tegnapi napon a Pénzügyminisztérium elektronikusan megküldte a bölcsődefejlesztés támogatói okiratának módosítását, mely szerint a támogatás összege 206.615.097,-Ft, tehát 10.615.097,-Ft összegben kap az önkormányzat kiegészítő támogatást.

A polgármester elmondja, hogy az MVM küldött egy tájékoztató levelet arról, hogy az önkormányzat gázszolgáltatási szerződése 2023. október 1. napjával megszűnik. Ajánlatként Ft/MJ árat adtak. Amennyiben a képviselő-testület elfogadja az ajánlatot, nincs tennivalója. Amennyiben nem fogadja el a testület, értesíteni kell a szolgáltatót 20 napon belül, és le kell folytatni a beszerzési eljárást.

Szakos Géza képviselő szót kér, és elmondja, hogy szívesen segít áttekinteni a piaci árakat, hogy felelősségteljes döntést lehessen hozni. A vizsgálathoz kéri, hogy küldjék meg részére az elmúlt 12 hónap gázszámláit.

A polgármester szívesen fogadja a segítséget, és szavazásra bocsátja a javaslatot.

A képviselő-testület *egyhangúlag, 5 igen szavazattal* az alábbi határozatot hozta:

**140/2023. (VIII. 15.) határozat**

1. Bezenye Községi Önkormányzat Képviselő-testülete az MVM Next Energiakereskedelmi Kft. földgáz-kereskedelmi szerződés megszűnéséről szóló tájékoztatását megismerte. A képviselő-testület úgy döntött, hogy a tájékoztatást alaposabban megvizsgálja.
2. Bezenye Községi Önkormányzat Képviselő-testülete megbízza Szakos Géza képviselőt, hogy vizsgálja meg a szolgáltatás piaci árait és vesse össze az ajánlott 9,824Ft/MJ nettó gázdíjegységárral. A vizsgálat eredményéről tájékoztassa a képviselő-testületet.
3. Bezenye Községi Önkormányzat Képviselő-testülete felhatalmazza a polgármestert, hogy amennyiben Szakos Géza kedvezőbb ajánlatot talál a vizsgálat elvégzése során, tájékoztassa az MVM Next Energiakereskedelmi Kft szolgáltatót, hogy az ajánlatot nem fogadják el.

Felelős: Szakos Géza képviselő

Határidő: 2023. augusztus 28.

A polgármester elmondja, hogy a beszámoló során kívánt szót adni a települési főépítésznek, és a forgalmi rend készítőjének, azonban mindkét meghívott jelezte telefonon, hogy az autópályán kialakult forgalmi akadály miatt nem érkeznek időben. Amint megérkeznek, a polgármester rá fog térni ezen kérdéskörök tárgyalására.

Kéri a tisztelt képviselő-testületet a beszámoló elfogadására.

Szakos Géza képviselő szót kér, mivel vannak még kérdései, amelyek nem kerültek megválaszolásra a beszámoló során. Kérdezi, hogy a bölcsőde építése milyen fázisban van.

Hiltser Mátyás alpolgármester elmondja, hogy belső munkálatok folynak, várhatóan a héten végeznek a burkolók.

Szakos Géza képviselő következő kérdése, hogy miért van akkora gaz a bölcsőde környékén.

A polgármester elmondja, hogy a munka ki van adva, a zöldterület-gondozó kollégák oda fognak érni hamarosan.

Szakos Géza képviselő kérdezi, hogy a Kossuth utca felújítása hol tart.

A polgármester elmondja, hogy a TOP\_PLUSZ pályázatok 1. mérföldkő teljesítéséhez szükséges dokumentáció összeállításának szakaszában vannak.

Mivel több kérdés, észrevétel nem érkezett, a polgármester szavazásra teszi fel a beszámoló elfogadását.

A képviselő-testület *3 igen, 1 nem szavazattal és 1 tartózkodással* az alábbi határozatot hozta:

**141/2023. (VIII. 15.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont**

Beszámoló a Bezenye SE I. félévi elszámolásáról

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott.

A polgármester megköszöni a Bezenye SE elnökének munkáját, és kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a napirendi pontot.

A képviselő-testület *egyhangúlag, 5 igen szavazattal* az alábbi határozatot hozza:

**142/2023. (VIII. 15.) határozat**

Bezenye Községi Önkormányzat Képviselő-testülete a Bezenye SE 2023. I. félévi beszámolóját elfogadja.

Felelős: Márkus Erika polgármester

Határidő: azonnal

1. **napirendi pont**

Bursa Hungarica Ösztöndíjpályázathoz csatlakozás

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a humán bizottság tárgyalta a napirendet, és felkéri a bizottság elnökét a javaslat ismertetésére.

Kammerhofer Lívia bizottsági elnök elmondja, hogy a humán bizottság egyhangúlag a csatlakozás mellett foglalt állást, hiszen ezzel is tudja az önkormányzat segíteni a továbbtanuló bezenyei diákokat.

A polgármester kérdezi, hogy van-e kérdés, észrevétel. Mivel kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**143/2023. (VIII. 15.) határozat**

1. Bezenye Községi Önkormányzat Képviselő Testülete csatlakozni kíván a 2024. évi Bursa Hungarica Felsőoktatási Önkormányzat Ösztöndíjrendszerhez. Felhatalmazza Márkus Erika polgármestert, hogy a csatlakozási nyilatkozatot aláírja, és azt az Emberi Erőforrás Támogatáskezelő részére megküldje.

Felelős: Márkus Erika polgármester

Határidő: 2023. szeptember 30.

1. Az Önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2024. évi pályázati fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződés Feltételekben foglaltaknak megfelelően jár el.

Az Önkormányzat kötelezettséget vállal arra, hogy a Bursa Hungarica Felsőoktatási Önkormányzati Ösztöndíjrendszer 2024. évi fordulója keretében a beérkezett pályázatokat és a pályázatokról hozott döntését a https://www.eper.hu/eperbursa/onk/tonkbelep.aspx internet címen elérhető EPER-Bursa rendszerben rögzíti.

Az Önkormányzat nyilatkozik arról, hogy az EPER-Bursa rendszerben az általa meghatározott és a pályázóktól bekért, a szociális körülmények igazolására fontosnak tartott nyilatkozatok és mellékletek nem állnak ellentétben a pályázati kiírás feltételeivel.

Felelős: Márkus Erika polgármester

Martinschich Mihály igazgatási ügyintéző

Határidő: 2023. december 6.

1. Bezenye Községi Önkormányzat Képviselő Testülete a felsőoktatásban tanuló bezenyei hallgatók Bursa Hungarica Felsőoktatási Önkormányzati Ösztöndíjrendszerben történő szociális támogatására az Önkormányzat 2024. évi költségvetésében – a beérkezett támogatási igények ismeretében – a fedezetet biztosítja.

Felelős: Márkus Erika polgármester

Határidő: a 2024. évi költségvetés jóváhagyása

1. **napirendi pont**

Szociális tüzelő rendelet

A polgármester ismerteti a rendelet tervezet szövegét, melyet minden képviselő és bizottsági tag előzetesen megkapott. Elmondja, hogy az előző évhez képest annyi változás történt, hogy mivel korábban jutott hozzá az önkormányzat a tüzelőanyaghoz, a kérelem beadásának határidejét szeptember 1-15. között határozták meg.

A polgármester kérdezi, hogy van-e kérdés, észrevétel a tervezettel kapcsolatosan.

Mivel kérdés, észrevétel nem érkezett, a polgármester szavazásra teszi fel a rendelet tervezetét.

A képviselő-testület *egyhangúlag, 5 igen szavazattal* az alábbi rendeletet alkotja:

**13/2023. (VIII. 16.) önkormányzati rendelet**

Bezenye Községi Önkormányzat Képviselő-testülete a szociális tüzelőanyag juttatásról szóló önkormányzati rendeletét – a melléklet szerinti tartalommal - megalkotja.

1. **napirendi pont**

Integrált Települési Vízgazdálkodási Terv (ITVT)

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy az ITVT az Élhető települések pályázat 1. mérföldkövének teljesítéséhez szükséges.

Nusser Györgyné képviselő elmondja, hogy apróbb hibákat talált a szövegezésben. A 31. oldalon Bezenye településnév helyett más település neve található. A 35. oldalon városkép szerepel, szerinte falukép kellene, hogy szerepeljen a szövegben. Továbbá kéri, hogy a polgármester nézzen utána, hogy van-e vízkár elhárítási terve az önkormányzatnak, illetve ha van, összhangban áll-e az ITVT-vel.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**144/2023. (VIII. 15.) határozat**

Bezenye Községi Önkormányzat Képviselő-testülete a Bezenye település Integrált Települési Vízgazdálkodási Tervét megismerte, jóváhagyja.

Bezenye Községi Önkormányzat Képviselő-testülete felhatalmazza a polgármestert az ITVT megküldésére az Észak-dunántúli Területi Vízgazdálkodási Tanács részére.

Felelős: Márkus Erika polgármester

Határidő: azonnal

1. **napirendi pont**

Gördülő fejlesztési terv 2024-2038

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy minden évben dönt a testület a gördülő fejlesztési terv jóváhagyásáról. Kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a napirendi pontot.

A képviselő-testület *egyhangúlag, 5 igen szavazattal* az alábbi határozatot hozza:

**145/2023. (VIII. 15.) határozat**

1. Bezenye Községi Önkormányzat Képviselő-testülete – mint ellátásért felelős - a víziközmű-szolgáltatásról szóló 2011. évi CCIX. törvény (a továbbiakban: Vksztv.) 11. § (2) bekezdése alapján megbízza az Aqua Szolgáltató Kft-t a viziközművek felújítására, pótlására és beruházására a 2024-2038. évekre vonatkozó gördülő fejlesztési terv elkészítésével az általa üzemeltetett mind a 9 db viziközmű-rendszerre vonatkozóan:
   * Mosonmagyaróvár-Jánossomorja vízellátó rendszer (MJ-IV)  
     VKR - 11-04783-1-008-00-00
   * Jánossomorja-Hanságliget vízellátó rendszer (HL-IV)  
      VKR - 11-29221-1-001-00-15
   * Észak-szigetközi vízellátó rendszer (ÉSZ-IV)   
     VKR - 11-27739-1-005-01-01
   * Közép-szigetközi vízellátó rendszer (KSZ-IV)   
     VKR - 11-26790-1-011-00-02
   * Mosonmagyaróvári szennyvízelvezető és tisztító rendszer (MM-SZV)   
     VKR - 21-04783-1-005-00-06
   * Jánossomorjai szennyvízelvezető és tisztító rendszer (JS-SZV)   
     VKR - 21-29221-1-004-00-03
   * Hegyeshalmi szennyvízelvezető és tisztító rendszer (HH-SZV)   
     VKR - 21-17905-1-001-00-07
   * Észak-szigetközi szennyvízelvezető és tisztító rendszer (ÉSZ-SZV)   
     VKR - 21-29805-1-005-01-10
   * Közép-szigetközi szennyvízelvezető és tisztító rendszer (KSZ-SZV)   
     VKR - 21-14748-1-009-00-14
2. Bezenye Községi Önkormányzat Képviselő-testület megbízza az AQUA Szolgáltató Kft. ügyvezetőjét, hogy helyette és képviseletében önállóan eljárjon és a gördülő fejlesztési tervekkel kapcsolatos valamennyi dokumentumot, beadványt és nyilatkozatot önállóan megtegye.
3. Bezenye Községi Önkormányzat Képviselő-testület megbízza az AQUA Szolgáltató Kft. ügyvezetőjét, hogy amennyiben a későbbiekben szükségessé válik, a már jóváhagyott 2024-2038 gördülő fejlesztési tervek módosításait megtegye. Ehhez kapcsolódóan valamennyi módosítási javaslatot, dokumentumot, beadványt és nyilatkozatot önállóan megtegyen és a Magyar Energetikai és Közmű-szabályozási Hivatal felé teljeskörűen eljárjon.
4. Bezenye Községi Önkormányzat Képviselő-testülete kikötés nélkül jóváhagyja az Aqua Szolgáltató Kft. által készített, a viziközművek felújítására, pótlására és beruházására vonatkozó 2024-2038. évi gördülő fejlesztési tervet.
5. Bezenye Községi Önkormányzat Képviselő-testülete megbízza Aqua Szolgáltató Kft. ügyvezetőjét, hogy nyújtsa be a Magyar Energetikai és Közmű-szabályozási Hivatal részére a viziközmű rendszerek 2024-2038. évi gördülő fejlesztési tervét.
6. Bezenye Községi Önkormányzat Képviselő-testülete felkéri a polgármestert, hogy a döntésről a határozat megküldésével értesítse az AQUA Szolgáltató Kft-t, egyben felhatalmazza a határozatban foglaltak végrehajtásához szükséges meghatalmazás aláírására.

Felelős: Csapó Imre ügyvezető

Határidő: 2023. szeptember 30.

Felelős: Márkus Erika polgármester az 6. pont vonatkozásában

Határidő: 2023. szeptember 22.

1. **napirendi pont**

Települési főépítész beszámolójának megtárgyalása

A polgármester köszönti Németh Esztert, a települési főépítészt, aki időközben megérkezett a képviselő-testületi ülésre. Felkéri, hogy ismertesse az általa megküldött összefoglaló anyagot.

A települési főépítész megköszöni a lehetőséget, és elmondja, hogy szívesen válaszol a képviselők kérdéseire. Elmondja, hogy az ügy bonyolultságát az okozza, hogy amikor megindult, más jogszabályi környezet volt, mint most. Sőt, a jogszabályi környezet jelenleg is változott, amióta az összefoglalót megküldte a polgármester részére. A 3. pontnál történt módosulás, ugyanis a jelenleg hatályos szabályok szerint az önkormányzat dönthet, hogy E-TÉR-ben vagy hivatali kapun keresztül zajlik az egyeztetés. Ezt követően a kiküldött anyagban részletezett pontokat ismerteti. A végére érve elmondja, hogy látható, hogy a folyamat alatt számos ponton kell testületi döntést hozni, ezért számolni kell azzal, hogy a teljes eljárás lebonyolítása jó pár hónapig eltarthat. Kéri, hogy a testület fordítson kellő figyelmet az összefoglalója végén tett javaslatokra. Véleménye szerint fontos, hogy az önkormányzat kössön településrendezési szerződést a kivitelezővel. Ha nincs fejlesztési megállapodás, akkor az építési törvény kötelezi az önkormányzatot bizonyos igen költséges feladatok elvégzésére.

Hiltser Mátyás alpolgármester szót kér, és elmondja, hogy számos észrevétele van a TSZ telkesítéssel kapcsolatosan. A következőképpen látja a lakópark ügyét. Most jönnek a szakmai egyeztetések, amiben segít az önkormányzatnak Németh Eszter, a települési főépítész. Bízik benne, hogy számítanak a tények és az érvek, mert fontos dolgokról van szó. Az ő tudása szerint a projekt több szempontból problémás, a közlekedés, a talajszennyeződés, az építészet, az élővilág, a vízügy és a közművek szempontjából. A közművekkel kapcsolatosan úgy véli, hogy víznyomás problémák lehetnek, mint Rajkán. A szennyvíz kapacitás megítélése változó, a villamos- és gázhálózat kapacitása kérdéses. Garanciák kellenek a falunak. Környezeti értékelésre, talajvizsgálatra ebben az esetben nagy szükség van, hiszen ez egy hosszú ideig használt ipari terület volt, ahol azt láttuk, hogy talaj- és környezetszennyező anyagokkal dolgoztak. Meg kell vizsgálni, hogy a káros anyagok milyen koncentrációban vannak jelen a talajban. Elképzelhető, hogy talajcserére lesz szükség. A közlekedéssel kapcsolatban elmondja, hogy az Ady utca kétoldali árkosítása megtörtént, egy éve csak a bejárók maradtak szabadon, az autók az utat elfoglalva parkolnak. Erre jönne rá az új lakók akár 200-300 autójának forgalma reggel és este. Itt is hatásvizsgálatra van szükség. Azonban, ha a hatásvizsgálat megengedi ezt a plusz forgalmat, akkor az Ady utca elesett. Ha nem, akkor elkerülő út szükséges, mint Rajkán. Másik probléma, hogy a Petőfi utcától gyalog csak az úttesten közlekedve lehet megközelíteni a TSZ területét. Lesz ott 500-600 ember, rengeteg sétáló, babakocsis szülő, akik mennek a bölcsődébe vagy a védőnőhöz. A baleset csak idő kérdése lenne ezen a szakaszon. Oda járda szükséges gyalogos híddal, ez minimum elvárás kell, hogy legyen a falu részéről.

A települési főépítész hozzáfűzi, hogy pont ezen kérdések tisztázása szükséges az egyeztetések során, és ezért javasolja településfejlesztési megállapodás megkötését.

Nusser Györgyné képviselő kéri, hogy folyamatos egyeztetés induljon el a vállalkozó, a főépítész és az önkormányzat bevonásával, aminek lehet olyan eredménye, amit aztán a testület elé lehet hozni döntésre. Véleménye szerint szükséges az egyeztetés, hiszen sem a polgármester sem az alpolgármester egyedül nem döntheti el a nyitott kérdéseket.

A polgármester Németh Eszternek megköszöni a részletes tájékoztatást. Elmondja, hogy ennek alapján világossá vált számára a teljes folyamat.

Nusser Györgyné képviselő kérdezi, hogy a folyamatba mikor és mely ponton lehet beépíteni az alpolgármester javaslatait.

A települési főépítész azt válaszolja, hogy vissza kell lépni a folyamat elejére, és megállapodásban rögzíteni kell a településtervezővel ezeket a pontokat. Ennek kell a legelején lennie. Kell egy telepítési tanulmányterv. Ő egyébként a tervek alapján nem családi házas beépítést lát, hanem 7,50 méteres épületmagasságot.

Mivel több kérdés, észrevétel nem érkezett, a polgármester megköszöni Németh Eszter munkáját, és szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**146/2023. (VIII. 15.) határozat**

Bezenye Községi Önkormányzat Képviselő-testülete a Bezenye rendezési terv módosítás eljárás menetéről a megbízott főépítész által készített összefoglalót megismerte, megtárgyalta és elfogadja.

Felelős: Márkus Erika polgármester

Határidő: azonnal

1. **napirendi pont**

Rendezési terv módosítás (2022.08.31.) elkészítésének ismételt pályáztatása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy több házépítés is áll a faluban amiatt, hogy ez a rendezési terv nem készült el, ezért nagyon fontos mielőbb döntést hozni az ismételt pályáztatásról.

Mivel kérdés, észrevétel nem érkezett, a polgármester szavazásra teszi fel határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**147/2023. (VIII. 15.) határozat**

1. Bezenye Községi Önkormányzat Képviselő-testülete úgy döntött, hogy a 107/2022. (VIII. 31.) határozatát visszavonja.
2. Bezenye Községi Önkormányzat Képviselő-testülete felhatalmazza a polgármestert, hogy a Bezenye településrendezési eszközök módosításához szükséges összes munkarész elvégzéséhez szükséges beszerzési eljárást ismételten indítsa el.

Felelős: Márkus Erika polgármester

Határidő: azonnal

1. **napirendi pont**

Polgárőr Egyesület Magyar Falu Program pályázata

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Hozzáfűzi, hogy tulajdonképpen a hivatal udvarának hátsó részéről van szó, ahol egyébként is tárolni szokták a polgárőrség autóját. Az önkormányzat hozzájárulása szükséges, hogy a pályázatot be tudják nyújtani.

A polgármester kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**148/2023. (VIII. 15.) határozat**

Bezenye Községi Önkormányzat Képviselő-testülete úgy döntött, hogy a Bezenyei Polgárőr Egyesület kérelmében foglaltaknak helyt ad, és hozzájárul a 716 hrsz-ú, természetben a 9223 Bezenye, Szabadság utca 50. szám alatt található ingatlan területén egy betonos felület készítéséhez, és azon garázs felépítmény elhelyezéséhez a Magyar Falu Program, Falusi Civil Alapban megjelent FCA-KP-1-2023/1 pályázati kiírásnak megfelelően.

Felelős: Márkus Erika polgármester

Határidő: azonnal

A polgármester elmondja, hogy időközben megérkezett dr. Titrik Ádám és Kalincsák István szakértők, akik a forgalmi rend kialakításának javaslatait dolgozták ki. A téma a beszámoló része lett volna, de az akadályoztatás miatt az ülés végén tárgyalják meg.

Dr. Titrik Ádám elmondja, hogy előzetesen megküldték a forgalmi rend kialakítására tett javaslataikat szövegesen és térképeken is a képviselő-testület részére. Kivetíti projektoron a térképeket, és részletesen elmagyarázza a testület részére az összegyűjtött megállapításokat és javaslatokat. Elmondja, hogy több alkalommal volt helyszíni bejárás, melynek során felmérték a jelenlegi állapotot, és felvitték térképre. Általános tapasztalatuk az volt, hogy sok helyen hiányoznak a táblák, vagy erősen javításra, cserére szorulnak. Ennek megvalósítása önmagában is elég költséges.

A polgármester elmondja, hogy amennyiben ez megoldható, az önkormányzat kezelésében lévő utakra az önkormányzati dolgozók kihelyezik a szükséges táblákat, illetve megjavítják azokat.

Dr. Titrik Ádám folytatja azzal, hogy sarkalatos kérdés a Linkai előtti terület és a zebra kérdése. Az úgynevezett körforgalom kialakítása is rendkívül költséges.

Kalincsák István hozzáfűzi, hogy Bezenye úthálózatának kiépítéséhez nincs koncepció, ami igen megnehezíti megfelelő szélességű utak kialakítását. Csak jelzőtáblákkal nem lehet megfelelő és korszerű forgalmi rendet kialakítani. A körforgalmat át kellene építeni. Kiemeli, hogy a táblák kihelyezése szabvány szerint, szakszerűen kell, hogy történjen. Tisztázni kell, hogy a „korlátozott forgalmú övezet” jelzőtábla milyen kiegészítő táblával rendelkezzen. A mezőgazdasági vontatók esetében feleslegesnek tartja tilalmi táblák kihelyezését, hiszen 2001. óta a 3,5t feletti járművek számára a jegyzőnek tárolási engedélyt kell adnia. Javasolja továbbá, hogy a nem önkormányzati tulajdonban lévő utak esetén a kérelmezett táblákat helyezze ki a közútkezelő saját hatáskörben. A temetőnél a zebra helyett lassítósziget kialakítását, illetve a kerékpárút átvezetését javasolja.

Wiegerné Mészáros Erika aljegyző hozzáfűzi, hogy a Hegyeshalmi Közös Önkormányzati Hivatalnál a jogszabálynak megfelelően működik a 3,5t feletti gépjárművek tárolására vonatkozó engedélykérés. Az e-önkormányzati felületen van lehetőség beadni kérelmet. A jegyző hatósági bizonyítványt állít ki a megfelelőségről. Bezenyéről még eddig nem érkezett ilyen kérelem.

A polgármester összefoglalóan elmondja, hogy az intézkedési tervet elő kell készíteni, és a közútkezelő felé meg kell fogalmazni a konkrét kéréseket.

Mivel kérdés, észrevétel nem érkezett, a polgármester megfogalmazza, majd szavazásra teszi fel a határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**149/2023. (VIII. 15.) határozat**

1. Bezenye Községi Önkormányzat Képviselő-testülete úgy döntött, hogy az önkormányzat kezelésében álló utakra a hiányzó táblákat megrendeli, saját munkaerővel kihelyezi. Amely táblák esetén elegendő javítás, ott a javítást elvégzi.
2. Bezenye Községi Önkormányzat Képviselő-testülete úgy döntött, hogy a tehergépjárművek tárolásának, behajtásának szabályozására a „kivéve engedéllyel” kiegészítő tábla kihelyezését alkalmazza a „Tehergépkocsival behajtani tilos” 3,5t súlyhatárral jelölt „Korlátozott sebességű övezet 30” jelzőtáblával jelzett utakon.
3. Bezenye Községi Önkormányzat Képviselő-testülete úgy döntött, hogy fentiek figyelembe vételével a dr. Titrik Ádám által elkészített forgalmi rendet jóváhagyja.

Felelős: Márkus Erika polgármester

Határidő: azonnal

Mivel több kérdés, észrevétel nem érkezett, a polgármester megköszöni a részvételt és az ülést 19:32 órakor bezárja.

k.m.f.

A jegyző tartós távolléte okán:

**Márkus Erika Dr. Gáli Péter**

polgármester jegyző

Jegyzőkönyv hitelesítők:

**Nusser Györgyné Kammerhofer Lívia**

jegyzőkönyv hitelesítő jegyzőkönyv hitelesítő